《经北邙山》
明代·孙继皋

朝望北邙山，暮行北邙道。山空不见人，原上多青草。

忆昔当年不葬时，衣冠车马纷纭随。珠襦玉匣哀不足，歌声薤露何其悲。

一朝京洛风尘改，转眼豪华不相待。冢畔狐狸昼稳眠，隧前羊虎亦安在。

凄凉往事事已休，生怜万古一荒丘。青春不随绿树歇，白日空照黄河流。

人生有生会有死，死生聚散亦常尔。况彼勋名与富贵，直视浮云等流水。

吁嗟乎，吁嗟乎，王侯将相无代无，胡不试看北山隅。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不不，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。